Obaveštenje u vezi sa aktivnošću 2 iz KBT osnovni kurs, 2022. i „ostalo“ u vezi sa kursom

Dragi studenti, 

1. Tokom postavljanja uputstva za aktivnost 2 iz KBT sam napravila propust i faktički biste upustvo dobili sada, u poslednjoj studijskog nedelji (25.05.)
I sama smatram, a to mi i vaša jučerašnja evaluacija kaže (uvažavam), da nije korektno da vam zadajem poslednju aktivnost u ovako kratkom roku (nepuna sedmica umesto 2 sedmice). 
Zato vas oslobađam ove aktivnosti kao obavezne predispitne aktivnosti. 
Predispitne aktivnosti će biti ove koje ste uradili (prisustvo 10, aktivnost Pesmo moja 10), a test 80. 
Studenti koji ŽELE da se organizuju u grupe i urade DOBROVOLJNO aktivnost 2 mogu da je urade prema opisanim kriterijumima i dobiju od nastavnika povratne informacije. Dobar deo vas voli zadatke nezavisno od bodovanja, pa vam nudim mogućnost da vežbate i dobijete fidbek. Nema ekstra bodova za aktivnost, to je mogućnost da napredujete kroz instruisani zadatak i moj fidbek. Ovu mogućnost možete iskoristiti do početka novog semestra, tj. do 1. oktobra 2022. Fidbek ćete dobiti za maksimalno 2 nedelje od dana kada pošaljete aktivnost. 
Ukratko, ko ŽELI da uradi zadatak sebe radi sa grupom kolega može to uraditi. Imate dovoljno vremena da napredujete kroz ovu aktivnost ukoliko to intrizično želite. Ko ne želi, to je sasvim u redu (razumem i prihvatam). Instrukcije su u posebnom fajlu i biće nešto drugačije u odnosu na one koje bih predvidela bodovanjem. 

2. Zahvaljujem vam se na svim komentarima koje ste juče (24.05.) na poslednjem času KBT napisali u evaluaciji. Vaše mišljenje mi znači. 
Studenti koji su izostali sa poslednjeg časa MOGU ali ne moraju da pošalju svoju evaluaciju. Tri stavke: a) šta vam se naročito dopalo (smatrate +, korisnim...itd.) na kursu KBT, b) šta vam se nije dopalo i smatrate da je nedostatak, c) konkretni predlozi za drugačiju organizaciju, sadržaj, način rada na kursu gledano iz vaše perspektive.
Jedan predstavnik studenata može prikupiti komentare i poslati u objedinjenom mejlu da bi ste dobili priliku da anonimno kažete svoje mišljenje. Unapred sam vam zahvalna na svakom delu fidbeka. Ukoliko šaljete evaluaciju lično, slobodno napišite svoje mišljenje u potpunosti. Ohrabrujem vas na to, kao i do sada.

3. U vezi sa praksom. Podsećam vas da mi studenti koji su bili na praksi tokom nastave pošalju mejl kada i na kom modulu su bili na praksi kako bih to proverila na krajnjem spisku sa nastavnicima koji organizuju praksu i opravdala vaše izostanke. Samo napišite mejl sa subject „stručna praksa“. Oni koji su to već uradili, ne moraju ponovo, osim ukoliko nedostaje podatak o modulu ili datumu. 

4.  „Zamenici predstavnika godine“ (Olga) ću proslediti fotografije sa vaše apsolventske večeri koje sam ja napravila, a vas molim da mi pošaljete neke od vaših na kojima smo skupa ili koje vi želite. Hvala vam još jednom što ste me pozvali na vaše veče, lepo je biti u vašem društvu, a treba malo i obnoviti gradivo što se Pesmo moja tiče :)

Za sva ostala pitanja možete se obratiti putem mejla ili u dogovorenom vremenu konsultacija. 

[bookmark: _GoBack]
Još jednom vam se zahvaljujem na sjajnoj saradnji i želim uspešan ispitni rok i puno više od toga! 
Snežana Tovilović




